Ace of Base
Ace of Base — შვედური პოპ-ჯგუფი გეტებორგიდან. მასში შედიოდნენ ულფ ეკბერგი და სამი და-ძმა: ჯენი, იუნას და ლინ ბერგრენები. 1993-2002 წლებში გამოვიდა მათი ოთხი სტუდიური დისკი, საერთო ჯამში გაყიდული 30 მილიონი ასლის ოდენობით. Ace of Base ყველა დროის რიგით მესამე ყველაზე წარმატებული შვედური ჯგუფია, ABBA-ს და როქსეტის შემდეგ. Happy Nation, იგივე The Sign, არის ყველა დროის ერთ-ერთი წარმატებული სადებიუტო დისკი, აშშ-ში ცხრა გზის პლატინის სტატუსის მქონე. იგი იყო პირველი სადებიუტო ალბომი, რომლის სამი სინგლი „ბილბორდის“ Mainstream Top 40-ში #1 პოზიციას იკავებდა - „All That She Wants“, „The Sign“ და „Don't Turn Around“. 2007 წელს ჯგუფი დატოვა ვოკალისტმა ლინმა, პროექტი გადაიქცა ტრიოდ, თუმცა 2009 წლის 30 ნოემბერს იგი საბოლოოდ დატოვა ჯენიმაც, რომელიც სოლო-კარიერით იყო დაინტერესებული. ჯულია უილიამსონისა და კლარა ჰაგმანის მონაწილეობით ჩაიწერა ჯგუფის 2010 წლის ალბომი The Golden Ratio. ამ უკანასკნელებმა ჯგუფი 2012 წელს დატოვეს. 2015 წელს გამოვიდა კომპილაციური დისკი Hidden Gems, რომელშიც შევიდა 2005 წლამდე ჩაწერილი გამოუცემელი სიმღერები და B-მხარეები.